En primerías de febrero, as tropas alemanas prencipioron o suyo reagrupamiento. O Grupo d'Exercitos d'o Don de von Manstein se combinó con o Grupo d'Exercitos B ta esdevenir o nuevo Grupo d'Exercitos Sud (Heeresgruppe Süd), que mandaba Erich von Manstein. O 21 de febrero de 1943, iste nuevo Grupo d'Exercitos prencipió una contraofensiva contra o flanco d'o Exercito Royo, aprofitando a dilatación d'as suyas linias de comunicación. L'ataque tenió exito; as tropas de von Manstein enantoron a escape, cerclando unidatz sovieticas abanzatas y obligando a l'Exercito Royo a meter-se a la defensiva. Arredol d'o 2 de marzo, as unidatz abanzatas d'o 4º Exercito Panzer de Hermann Hoth contactoron con as unidatz de Kempf, aislando asinas a gran parte d'o Frent d'o Sudueste d'o Exercito Royo, y ta o 9 de marzo, a Wehrmacht heba redotato con muitas perdugas a os sovieticos en Krasnograd y Barvenkovo.